***Zebegény Község Polgármesterétől***

***2627 Zebegény, Árpád u. 5.***

*E-mail:* polgarmester@zebegeny.hu

**Napirendet tárgyaló ülés dátuma:** 2025. február 3**.**

**Előterjesztést készítette:**  jegyző

**Előterjesztő:** Ferenczy Ernő Ervin polgármester

**A határozat elfogadásához szükséges többség típusa:** egyszerű

***ELŐTERJESZTÉS***

*Zebegény Község Képviselő-testületének 2125.02.03. napján tartandó ülésére*

a települési szilárd hulladékkal kapcsolatos helyi közszolgáltatásról szóló 11/2017 (V.25.) önkormányzati rendelet hatályon kívül helyezése

**Tisztelt Képviselő-testület!**

1. **A tárgyalandó témakör tárgyilagos és tényszerű bemutatása**

Az egyes energetikai és hulladékgazdálkodási tárgyú törvények módosításáról szóló 2021. évi II. törvény 22. §-a hatályon kívül helyezte Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontját, valamint ugyanezen törvény hatályon kívül helyezte a hulladékról szóló 2012. évi CLXXXXV. törvény önkormányzatokra vonatkozó legtöbb rendelkezését. 2023. július 1-jétől megszűnt az önkormányzatok hulladékgazdálkodási alapfeladata, ezt koncessziós társaság vette át. A jelenlegi közszolgáltató cégek a MOHU Zrt. alvállalkozóiként látják el a hulladékgazdálkodási feladatokat. A MOHU által közülük kiválasztott régiókoordinátorok és közreműködő alvállalkozóik feladata lesz, hogy a koncessziós társaság irányításával, az általa meghatározott módon, az uniós és hazai szabályoknak megfelelően, előkezelésre minél alkalmasabb módon gyűjtsék a hulladékot, amely ezt követően újrafeldolgozásra kerülhet.

Az önkormányzatok által a hulladékgazdálkodással kapcsolatban alkotott rendeleteket ennek értelmében hatályon kívül kell helyezni.

A köztisztasági feladatellátás július 1-je után is az önkormányzatok feladata lesz, így annak költségei is az önkormányzatoknál maradnak. 2023 július 1-je után a köztisztaságból származó – települési hulladéknak minősülő - hulladék átvételére csak a MOHU vagy annak szerződött alvállalkozói jogosultak. A köztisztaságból származó települési hulladék átvételének, kezelésre átadásának költségeit a MOHU-nál jelentkeznek, melyet az önkormányzatok az illetékes miniszter által megállapított szolgáltatási díj formájában térítenek meg a MOHU Zrt. részére.

**Előzetes hatásvizsgálat:**

A jogalkotásról szóló 2010. évi CXXX. törvény 17. §-a rendelkezik az előzetes hatásvizsgálat elvégzéséről, melynek során az alábbiakat kell vizsgálni:

**1. Várható társadalmi hatások**

A rendelet hatályon kívül helyezése magasabb szintű jogszabályi előírás alapján történt, az új, törvényi szintű szabályozás szerinti hulladékgazdálkodási rendszer társadalmi hatása önkormányzatunk számára nem ismert.

**2. Várható gazdasági, költségvetési hatások**

A rendelet hatályon kívül helyezésének költségvetési hatásai nem ismertek.

**3. Várható környezeti következmények, hatások**

A rendelet hatályon kívül helyezésének környezetre gyakorolt hatása nem ismert.

**4. Egészségügyi következmények, hatások**

A rendelet hatályon kívül helyezésének egészségügyi következményei, hatásai nincsenek.

**5. Adminisztratív terheket befolyásoló hatások**

A rendelet hatályon kívül helyezésének adminisztratív terheket csökkentő hatása van a közös hivatal számára.

**6. A jogszabály megalkotásának szükségessége, a jogalkotás elmaradásának várható következményei**

A hatályos önkormányzati rendelet módosítására a magasabb szintű jogszabályoknak való megfelelés érdekében van szükség.

**7. A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak a Márianosztrai Közös Önkormányzati Hivatalban.

Kérem a Tisztelt Képviselő-testületet, hogy a határozati javaslatot elfogadni szíveskedjenek!

**Zebegény Község Önkormányzata Képviselő-testületének .../2025. (…...) önkormányzati rendelete**

**a települési szilárd hulladékkal kapcsolatos helyi közszolgáltatásról szóló 11/2017 (V.25.) önkormányzati rendelet hatályon kívül helyezéséről**

[1] Zebegény Község Önkormányzatának Képviselő-testülete az Alaptörvény 32. cikk (1) bekezdés a) pontjában meghatározott feladatkörében eljárva,

[2] Zebegény Község Önkormányzatának Képviselő-testülete a jogalkotásról szóló 2010. évi CXXX. törvény 10. § (2) bekezdésében kapott felhatalmazás alapján

[3] a települési szilárd hulladékkal kapcsolatos helyi közszolgáltatásról szóló rendelet hatályon kívül helyezéséről az alábbi rendeletet alkotja.

**1. §**

Hatályát veszti a települési szilárd hulladékkal kapcsolatos helyi közszolgáltatásról szóló 11/2017 (V.25.) önkormányzati rendelet.

**2. §**

Ez a rendelet 2025. március 1-jén lép hatályba.

Végső előterjesztői indokolás

Az egyes energetikai és hulladékgazdálkodási tárgyú törvények módosításáról szóló 2021. évi II. törvény 22. §-a hatályon kívül helyezte Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontját, valamint ugyanezen törvény hatályon kívül helyezte a hulladékról szóló 2012. évi CLXXXXV. törvény önkormányzatokra vonatkozó legtöbb rendelkezését. 2023. július 1-jétől megszűnt az önkormányzatok hulladékgazdálkodási alapfeladata, ezt koncessziós társaság vette át. Az önkormányzatok által a hulladékgazdálkodással kapcsolatban alkotott rendeleteket ennek értelmében hatályon kívül kell helyezni.

Zebegény, 2025. február 3**.**

 **Ferenczy Ernő Ervin**

polgármester